text: Unge speedway-talenter vandt VM
  15 juli 2012 kl. 14.34
  17-årige Esbjerg-kører Mikkel B. Jensen og 20-årige Michael Jepsen Jensen fra Grindsted var debutanter på landsholdet, da Danmark lørdag aften i Sverige vandt verdensmesterskabet i hold-speedway.
  Danmark kan kalde sig verdensmestre for hold i speedway efter triumf i svenske Målilla.
  Det danske speedwaylandshold leverede en af de helt store triumfer, da de i aftes sikrede sig verdensmesterskabet i speedway for hold. Det meget unge danske landshold fejede al modstand af bordet, da de satte Australien, Rusland og Sverige til vægs i nævnte rækkefølge.
  Guldmedaljerne kom i hus løbets sidste heat, da Danmarks holdkaptajn, Niels-Kristian Iversen fra Esbjerg slog Australiens Jason Crump, hvilket fik jublen til at bryde løs i den danske lejr. Holdets fjerde mand er den erfarne Holsted-kører Nicki Pedersen.
  - Det var et helt vildt godt ræs. Det var fantastisk, at de her drenge, kunne gøre det. At det skulle gå så godt, havde jeg nok ikke helt forstillet mig, siger landstræneren, Anders Secher.
  